ངས་གོང་དུ་བཤད་པ་ལྟར་༸རྒྱལ་བ་རིན་པོ་ཆེའི་ཕེབས་བཞུད་སྐབས་གནམ་གྲུའི་གནས་སྟངས་ཛ་དྲག་ཆེན་པོ་བྱུང་བ་འདི་དེ་རིང་མ་གཏོགས་ངས་ཤེས་མ་སོང༌།དེ་ནི་བོད་གཞུང་གི་ངོས་ནས་འཐུས་ཤོར་ཕྱིན་པ་རེད་དམ།ཡང་ན་གྲ་སྒྲིག་ཞུ་མཁན་ཚོའི་ངོས་ནས་འཐུས་ཤོར་ཕྱིན་པ་རེད།ཡང་ན་དགའ་ལྡན་ཕོ་བྲང་པའི་ངོས་ནས་འཐུས་ཤོར་ཕྱིན་པ་རེད།གང་ལྟར་གནས་ཚུལ་འདི་ནི་ཤིན་ཏུ་ཉེན་ཚབས་ཆེན་པོ་ཡིན་དུས་མ་འོངས་པར་འབྲེལ་ཡོད་ཚོས་ངེས་པར་གཟབ་གཟབ་གནང་སྟེ་གནས་ཚུལ་ཉེན་ཚབས་ཅན་འདི་འདྲ་བསྐྱར་དུ་མི་ཡོང་བའི་ཐོག་འབད་བརྩོན་གནང་དགོས།སྔོན་མ་ཐེངས་ཤིག་༸རྒྱལ་བ་རིན་པོ་ཆེ་ལ་དྭགས་ལ་ཕེབས་པའི་སྐབས་ཤིག་ལ་གནམ་གྲུའི་འཕྲུལ་འཁོར་གཅིག་ལ་སྐྱོན་ཤོར་ཏེ།གནམ་གྲུ་གློ་བུར་དུ་འབབ་དགོས་པའི་གནས་ཚུལ་ཡང་བྱུང་མྱོང་བ་རེད།འདིའི་ཐད་འབྲེལ་ཡོད་ཚོའི་ངོས་ནས་མ་འོངས་པར་གཟབ་གཟབ་གནང་སྟེ་འགན་ཁུར་འཐུས་ཤོར་མེད་པར་གནང་དགོས་པ་འདི་ཤིན་ཏུ་གལ་ཆེན་པོ་རེད་ཅེས་ཞུ་འདོད་བྱུང༌།